Armata Română a ieșit în patrulare pe străzile din București, în contextul stării de urgență, de astăzi de la ora 12:00 intrând în vigoare măsuri mult mai restrictive în lupta contra noului coronavirus.

Mai multe Humvee au apărut în centrul capitalei, în Piața Unirii. Autoritățile spun că nu există motive de panică, militarii fiind prezenți în stradă doar ca ajutor pentru polițiști.

Foto: Inquam Photos - George Călin / Octav Ganea

„Suntem mereu acolo unde este nevoie de noi! Militarii Batalionului 265 Poliție Militară "Tudor Vladimirescu" au plecat în misiune. Toate măsurile sunt luate în vederea limitării răspândirii virusului. Începând cu ora 12.00 au intrat în vigoare restricțiile de circulație pe durata stării de urgență. Ieșiți doar dacă aveți urgențe și nu uitați să aveți la voi documentul de identitate și adeverința sau declarația pe proprie răspundere”, a transmis MApN pe pagina de Facebook.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Miercuri, la Digi24, ministrul de Interne Marcel Vela a făcut apel la responsabilitate în această perioadă, el declarând la că dacă oamenii ar fi respectat măsurile impuse prin ordonanța militară 2 poate nu ar fi fost introduse condițiile din ordonanța militară 3.

Până astăzi, 25 martie, pe teritoriul României, au fost confirmate 906 cazuri de persoane infectate cu virusul COVID-19 (coronavirus).

Dintre cele 906 persoane confirmate pozitiv, 86 au fost declarate vindecate și externate (53 la Timișoara, 23 la București, 6 la Craiova, 2 la Constanța, unul la Cluj și unul la Iași).

De la ultima informare transmisă de Grupul de Comunicare Strategică, au fost înregistrate alte 144 de noi cazuri de îmbolnăvire. Opt cetățeni români aflați în străinătate, 7 în Italia și unul în Franța, au murit.